**דף מידע לחברים – ספטמבר 2016**

שלום לכולם, החופש תם...שנת הלימודים החלה , ברכות לתלמידים ולהורים,

הכיתות והגנים שופצו והוכנו ליום המיוחל ובנוסף הסתיימו העבודות בכבישים ויש הקלה בדרכים.

**לבטיחות תנועת הילדים לבתי הספר ייסגרו בשעות הבוקר 7:00-8:30 השערים ליד הספריה ובית** **הבנים** .

כמו כן, החלו עבודות הגינון ושופרו מרכזי האשפה והגזם. נותר רק לקוות שבעלי הרכב הפרטי יחנו את רכבם במגרשי החנייה החדשים ובכך יתרמו לאיכות החיים של כולנו.

**ומה עוד היה לנו :**

 **אישור תכנית המגרשים [תב"ע]** - התב"ע עודכנה בהתאם לבקשות החברים והיא תובא לאישור שיחת הקיבוץ. המהלך דחוף והכרחי לקידום המהלך מול רמ"י. **בדיקת "חלופת האגודה" לשיוך המגרשים לחברים** - הוחלט לבדוק את המשמעויות למעבר לחלופה זו, לאור החיסכון המשמעותי בתשלומים לרמ"י והקטנת תשלומי החברים והעיקר, שמירת אופיו ויחודו של הקיבוץ. **שיפוץ המטבח** – אושרה ההשקעה הכספית לשיפוץ המטבח והסדרת רישיון העסק.

הובעה הערכה לתפקודו היעיל של צוות העובדים ששיפר משמעותית את התנהלותו הכלכלית והפך את חדר האוכל למרכז קהילתי תוסס ופעיל . **סגירת תחנת הדלק** – רמ"י הודיעו על השינויים שיידרשו להמשך תפעול תחנת הדלק בקיבוץ, הפתרון המסתמן הוא בהפעלת התחנה רק לרכבי הקיבוץ והכלים החקלאיים, ולא יתאפשר תדלוק רכבים פרטיים של חברים ותושבים .וזאת לאור העלויות הכספיות הנדרשות ע"י רמ"י.

 **גינון האמפיטאתרון ובית הקברות**- ביוזמה ברוכה של צוות הגינון של האגודה נשתלו עצים,שיחים ודשא. תודה והערכה לתלמה הראל ונירה שויאר שעיצבו וגיננו את חלקות הזיכרון לשבעת ילדינו ולבננו חללי מלחמות ישראל .

 **שיפוץ המרפאה** – העבודה בשלבי סיום, העלויות גדלו, צפויה השתתפות קופ"ח. הצוות עושה כמיטב יכולתו להקל על החברים. שנהיה בריאים... **עיצוב קירות בית המשרדים וקיר בריכת השחייה** - הוגשו שתי הצעות של חברים, הרשימה תיסגר בסוף החודש ואז תקבע המתכונת לקידום הנושא, חברים מוזמנים להגיש את הצעותיהם עד סוף החודש.

 **מצוות הקליטה -**  לאור לוח הזמנים המתקצר לקבלת החלטות, הוחלט להיכנס לבדיקה יותר מעמיקה ומחייבת של היכולות הכלכליות של המועמדים לקליטה, כאשר עדיפות ראשונה היא בקליטת בני הקיבוץ ובהמשך, במידה ויישארו מגרשים פנויים, להפנותם לקליטה מבחוץ.

**מדיוני המזכירות :**

1. **השכרות חדרים ומחסנים לחברים** – בהתאם להחלטת ההנהלות ,סוכם להתחיל בגביית הארנונה וחיוב החברים בהוצאות הישירות שיוטלו על עסקיהם ע"י מוסדות המדינה.

 2. **גל ונועה לונהיים – הארכת שנת החופש –**המשפחה פנתה להאריך את חופשתה בעוד חצי שנה. המזכירות הביעה את אי הנחת מאופן התנהלותם מול מוסדות הקיבוץ ודרשה מהם להתחיל מיידית בבנייה וביישום נוהלי התשלומים כפי שנדרשו שאר המשפחות הנקלטות.

3. **דיור למיכל ומוטי דהאן -**  המזכירות אישרה את יעוד מבנה המספרה ,לשיוך עבורם . העברת המספרה למרתף גן תאנה ,נתקלת בקשיים מול החבר/המשכיר הנדרש לעבור למקום אחר.

4 . **יעוד המועדון והסלוויץ** – לאור פניות חברים ואילוצים טכניים , הוחלט להשאיר את המועדון במתכונתו הנוכחית, משרדי התכנון והבניין יישארו בסילו והסלוויץ יפונה לשימושים אחרים.

 5. **מכרזים לתפקידים:** **מנהלים קהילה/עסקים** – לאור העיכוב בדיון על המבנה הארגוני, הוצגה הצעה להליך בחירת המנהלים, בקלפי, כדלהלן:

**יו"ר קהילה ומנהלת קהילה** - באוקטובר 2016 .

**מנהל מש"א** – באוקטובר 2016

**מנהל עסקים** – במחצית 2017

**יו"ר עסקים** – במחצית 2018, כאשר עד למועד זה יסתיימו הדיונים על המבנה הארגוני ויישום ההחלטות בהתאם .

 6**. מערכת העלון -** יצא מכרז אך לא נרשמו מועמדים. עדיין מחכים למתנדבים לתפקיד חשוב זה, המעוניינים יפנו לסיגל במזכירות.

7. **שילוט ותימרור דרכים בקיבוץ -**  לאור שאלות שהועלו בנושא, אנו חוזרים ומדגישים שהאחריות היא על וועדת התשתיות וכל פעולה בתחום זה נעשית תחת יעוץ מקצועי בלבד.

8.**אבנר דביר** –**קבלה לחברות** - אבנר פנה להתקבל לחברות, פנייתו תובא לאישור שיחת הקיבוץ ולהצבעה בקלפי.

שולה ושלומי.